लगातार, हर साल दो साल में होते इन चुनावों का असर मेरे घर पर भी हुआ . मेरी एक मात्र पत्नी , और बच्चों के अवचेतन मस्तिष्क में लोकतांत्रिक भावनायें संपूर्ण परिपक्वता के साथ घर कर गई . उन्हे लगने लगा कि घर में जो मेरा राष्ट्रपति शासन चल रहा है वह नितांत अलोकतांत्रिक है . मुझे अमेरिका से कंम्पेयर किया जाने लगा , जो अंतर्राष्ट्रीय स्तर पर लोकतांत्रिक सिद्धांतों की सबसे ज्यादा बात तो करता है पर करता वही है जो उसे करना होता है . बच्चों के सिनेमा जाने की मांग को उनकी ही पढ़ाई के भले के लिये रोकने की मेरी वीटो पावर को चैलेंज किया जाने लगा , पत्नी की मायके जाने की डिमांड बलवती हो गई . मुझे लगने लगा कि एंटी इनकंम्बेंसी फैक्टर मुझे कहीं का नही छोड़ेगा . अस्तु , एक दिन चाय पर घर की सरकार के लोकतांत्रिक स्वरूप को लेकर खुली बहस हई . महिला आरक्षण का मुद्दा गरमाया .